Mafelelo a Modiro wa Boboledi—Puno ya Moya | Mmušo wa Modimo
Jehofa o dirile gore dipeu tša therešo ya Mmušo di gole
1, 2. (a) Ke ka baka la’ng barutiwa ba ile ba makala? (b) Jesu o be a bolela ka puno ya mohuta ofe?
BARUTIWA ba ile ba makala. Jesu o be a ba boditše gore: “Emišang mahlo le bone mašemo gore a šweufaletše go bunwa.” Ba ile ba lebelela ka thoko yeo Jesu a bego a ba šupetša gomme ba se bone mašemo ao a šweufetšego, eupša ba bona a matala—e lego mmala wa garase yeo e sa tšwago go thunya. Mohlomongwe ba ile ba re: ‘O bolela ka puno efe? Go sa tlo feta dikgwedi pele nako ya puno e fihla.’—Joh. 4:35.
2 Lega go le bjalo, Jesu o be a sa bolele ka puno ya kgonthe. Go e na le moo, o ile a diriša sebaka se go ruta barutiwa ba gagwe dithuto tše pedi tša bohlokwa mabapi le puno ya moya, e lego go bunwa ga batho. Dithuto tšeo ke dife? E le gore re hwetše karabo, anke re ahlaahleng pego ye ka botlalo.
Go Kgothaletšwa go ba Mafolofolo le go Holofetšwa Lethabo
3. (a) Ke’ng seo se ka bago se dirile gore Jesu a re: “Mašemo . . . a šweufaletše go bunwa”? (Bona mongwalo wa ka tlase.) (b) Jesu o ile a thuša bjang barutiwa ba gagwe go kwešiša mantšu a a gagwe?
3 Jesu o ile a boledišana le barutiwa ba gagwe ka taba ye mafelelong a ngwaga wa 30 C.E., kgauswi le motse wa Samaria wo o bitšwago Sikara. Ge barutiwa ba gagwe ba be ba tsene motseng woo, Jesu o ile a šala sedibeng moo a ilego a ruta mosadi yo mongwe therešo, yoo kapejana a ilego a kwešiša bohlokwa bja dithuto tša gagwe. Ge barutiwa ba boile go Jesu, mosadi yoo o ile a kitimela Sikara go yo botša baagišani ba gagwe ka dilo tše di makatšago tšeo a ithutilego tšona. Seo a ba boditšego sona se ile sa ba kgahla kudu gomme ba bantši ba bona ba kitimela go Jesu kua sedibeng. Mohlomongwe ke ka yona nako yeo—ge Jesu a be a lebeletše ka kua ga mašemo gomme a bona lešaba la Basamaria le batamela—moo a ilego a re: ‘Bonang, mašemo a šweufaletše go bunwa.’ * Ke moka, e le go thuša barutiwa ba gagwe go kwešiša gore ga a bolele ka puno ya kgonthe eupša o bolela ka ya moya, Jesu o ile a oketša ka gore: “Mmuni o . . . kgoboketša dienywa bakeng sa bophelo bjo bo sa felego.”—Joh. 4:5-30, 36.
4. (a) Jesu o rutile dithuto dife tše pedi mabapi le puno? (b) Re tlo ahlaahla dipotšišo dife?
4 Jesu o rutile dithuto dife tše pedi tša bohlokwa mabapi le puno ya moya? Sa pele, o rutile gore modiro wo o akgofile. Mantšu a gagwe a gore “mašemo . . . a šweufaletše go bunwa,” e be e le a go kgothaletša barutiwa ba gagwe go ba mafolofolo. E le gore barutiwa ba gagwe ba kwešiše kamoo modiro wo o akgofilego ka gona, Jesu o ile a oketša ka gore: “Ga bjale mmuni o hwetša moputso.” Ee, modiro wa puno o be o šetše o thomile—go be go se na nako ya go dikadika! Sa bobedi, bašomi ba thabile. Jesu o itše babjadi le babuni ba tla ‘thaba gotee.’ (Joh. 4:35b, 36) Go etša ge Jesu ka boyena a ile a thaba ge a bona gore “ba bantši ba Basamaria . . . ba dumela go yena,” barutiwa ba gagwe le bona ba be ba tla thaba kudu ge ba dutše ba šoma ka moya ka moka modirong wa puno. (Joh. 4:39-42) Pego ye ya lekgolong la pele la nywaga e na le seo e se bolelago go rena ka gobane e bontšha seo se diregago lehono nakong ya puno e kgolokgolo ya moya. Puno ya mehleng yeno e thomile neng? Ke bomang bao ba kgathago tema go yona? Mafelelo e bile afe?
Kgoši ya Rena e Etelela Pele Puno e Kgolokgolo
5. Ke mang a etelelago pele modiro wa lefaseng ka bophara wa go buna, gona pono ya Johane e bontšha bjang gore modiro wo o akgofile?
5 Ponong yeo e neilwego moapostola Johane, Jehofa o utolla gore o kgethile Jesu go etelela pele modiro wa lefaseng ka bophara wa go buna batho. (Bala Kutollo 14:14-16.) Ponong ye, Jesu o hlaloswa a rwele mphapahlogo gomme a swere sekela. “Mphapahlogo wa gauta hlogong” ya Jesu o kgonthišetša boemo bja gagwe e le Kgoši e bušago. “Sekela e bogale seatleng sa gagwe” e kgonthišetša tema yeo a e kgathago e le Mmuni. Ka go bolela a diriša morongwa gore “dibjalo tša lefase di budule gabotse,” Jehofa o gatelela gore modiro wo o akgofile. Ruri “nako ya go buna e fihlile”—ga go na nako ya go dikadika! Ge Jesu a arabela taelong ya Modimo ya gore a ‘tsenye sekela ya gagwe,’ o ile a tsenya sekela ya gagwe lefaseng gomme a buna lefase—ke gore, gwa bunwa batho ba lefaseng. Pono ye e kgahlišago e re gopotša gape gore “mašemo . . . a šweufaletše go bunwa.” Na pono ye e re thuša go tseba gore puno ye ya lefaseng ka bophara e thomile neng? Ee!
6. (a) ‘Lebaka la puno’ le thomile neng? (b) Modiro wa ‘go buna lefase’ o thomile neng? Hlalosa.
6 Ka ge pono ya Johane yeo e lego go Kutollo kgaolo 14 e bontšha Jesu, yena Mmuni, a rwele mphapahlogo (temana 14), seo se ra gore o be a šetše a beilwe go ba Kgoši ka 1914. (Dan. 7:13, 14) Nako e itšego ka morago ga moo, Jesu o ile a laelwa gore a thome go buna (temana 15). Tatelano e swanago ya ditiragalo e bonwa seswantšhong sa Jesu sa mabapi le go bunwa ga korong, moo a rego: “Puno ke bofelo bja tshepedišo ya dilo.” Ka go re’alo, lebaka la puno le bofelo bja tshepedišo ye ya dilo di thomile ka nako e tee—ka 1914. Ka moragonyana “lebakeng la puno,” ke gona moo modiro wa puno o ilego wa thoma. (Mat. 13:30, 39) Ge re lebelela morago lehono, re kgona go bona gore modiro wa puno o thomile nywaga e itšego ka morago ga ge Jesu a thomile go buša e le Kgoši. Sa pele, go tloga ka 1914 go fihla mathomong a 1919, Jesu o ile a swarega ka modiro wa go hlwekiša balatedi ba gagwe bao ba tloditšwego. (Mal. 3:1-3; 1 Pet. 4:17) Ke moka ka 1919, modiro ‘wa go buna lefase’ o ile wa thoma. Ka ntle le go dikadika, Jesu o ile a diriša mohlanka yo a botegago yo a bego a sa tšwa go kgethwa gore a thuše bana babo rena go bona go akgofa ga modiro wa boboledi. Ela hloko seo se ilego sa direga.
7. (a) Bana babo rena ba ile ba thušwa ke go hlahloba eng gore ba bone go akgofa ga modiro wa boboledi? (b) Bana babo rena ba ile ba kgothaletšwa go dira’ng?
7 Ka July 1920, Morokami o itše: “Ge re hlahloba Mangwalo, go bonagala go le molaleng gore kereke e neilwe tokelo e kgolo ya go tsebatša molaetša wa mabapi le mmušo.” Ka mohlala, mantšu a Jesaya a boporofeta a ile a thuša bana babo rena go bona gore ditaba tša Mmušo di be di swanetše go tsebatšwa lefaseng ka moka. (Jes. 49:6; 52:7; 61:1-3) Ba be ba sa tsebe gore ba tla phetha mošomo woo bjang, eupša ba ile ba bota Jehofa gore o tla ba bulela tsela. (Bala Jesaya 59:1.) Ka ge ga bjale bana babo rena ba be ba kwešiša gabotse go akgofa ga modiro wa boboledi, ba ile ba kgothaletšwa go tšea karolo ka mo go oketšegilego modirong wo. Ba ile ba arabela bjang?
8. Ka 1921, bana babo rena ba ile ba kwešiša dintlha dife tše pedi tša bohlokwa mabapi le modiro wa boboledi?
8 Ka December 1921, Morokami o ile wa tsebiša gore: “Wo e bile ngwaga wo o phalago mengwaga ka moka; le gona batho ba bantši ba kwele molaetša wa therešo ngwageng wo wa 1921 go feta ngwaga le ge e le ofe o fetilego.” Makasine wo o okeditše ka gore: “Eupša go sa na le modiro o mogolo wo o swanetšego go dirwa. . . . Anke re o direng re thabile.” Bana babo rena ba be ba kwešišitše dintlha tše pedi tša bohlokwa mabapi le modiro wa boboledi tšeo Jesu a ilego a di gatelela go baapostola ba gagwe tša gore modiro wo o akgofile, le gore bašomi ba thabile.
9. (a) Ka 1954, Morokami o ile wa re’ng ka modiro wa puno, gona ka baka la’ng? (b) Ke koketšego efe ya bagoeledi yeo e bilego gona lefaseng ka bophara nywageng e 50 e fetilego? (Bona tšhate yeo e rego, “ Koketšego ya Lefaseng ka Bophara.”)
9 Ka bo-1930, modiro wa boboledi o ile wa oketšega le go feta ka morago ga gore bana babo rena ba kwešiše gore lešaba le legolo la dinku tše dingwe le tla arabela molaetšeng wa Mmušo. (Jes. 55:5; Joh. 10:16; Kut. 7:9) Mafelelo e bile afe? Palo ya bao ba bego ba bolela molaetša wa Mmušo e ile ya oketša go tloga go 41 000 ka 1934 go ya go 500 000 ka 1953! Morokami wa December 1, 1954, o ile wa phetha ka mo go nepagetšego gore: “Re phethile modiro wo o mogolo wa puno ya lefaseng ka bophara ka thušo ya moya wa Jehofa le ka matla a Lentšu la gagwe.” *—Sak. 4:6.
KOKETŠEGO YA LEFASENG KA BOPHARA
PALO E OKETŠEGAGO YA DITHUTO TŠA BEIBELE
Mafelelo a Modiro wa Puno a Boletšwe e sa le Pele ka Diswantšho tše di Kwagalago Gabotse
10, 11. Ke dibopego dife tša go gola ga peu tšeo di gatelelwago seswantšhong sa thoro ya mosetata?
10 Diswantšhong tša gagwe tša mabapi le Mmušo, Jesu o boletše e sa le pele ka tsela e kwagalago mafelelo a modiro wa puno. Anke re ahlaahleng seswantšho sa mabapi le thoro ya sehlare sa mosetata le sa komelo. Re tlo lebelela kudu kamoo di phethagalago ka gona mehleng ye ya bofelo.
11 Seswantšho sa thoro ya mosetata. Monna yo a itšego o ile a bjala thoro ya mosetata. Ke moka ya gola ya ba sehlare moo dinonyana di tlago gomme tša hwetša madulo. (Bala Mateo 13:31, 32.) Ke dibopego dife tša go gola ga peu tšeo di gatelelwago seswantšhong se? (1) Bogolo bja kgolo bo a makatša. “Peu e nyenyanenyenyane go dipeu ka moka” e fetoga sehlare sa “makala a magolo.” (Mar. 4:31, 32) (2) Kgolo e kgonthišeditšwe. “Ge [peu] e bjetšwe, e a mela.” Jesu ga a re: “E ka mela.” Eupša o re: “E a mela.” Ga go na seo e se šitišago go gola. (3) Sehlare se seo se golago se gogela baeng le go ba nea madulo. “Dinonyana tša legodimo di [a tla]” gomme tša “hwetša madulo ka tlase ga moriti wa [sona].” Dibopego tše tše tharo di šoma bjang punong ya moya ya mehleng yeno?
12. Seswantšho sa thoro ya mosetata se šoma bjang punong ya lehono? (Bona le tšhate yeo e rego, “ Palo e Oketšegago ya Dithuto tša Beibele.”)
12 (1) Bogolo bja kgolo: Seswantšho se se gatelela kgolo ya molaetša wa Mmušo le ya phuthego ya Bokriste. Ga e sa le go tloga ka 1919, babuni ba mafolofolo ba be ba dutše ba kgobokeletšwa ka phuthegong e tsošološitšwego ya Bokriste. Ka nako yeo, palo ya bona e be e le e nyenyane, eupša e ile ya gola ka lebelo. Ge e le gabotse, kgolo yeo e bile e makatšago kudu go tloga mathomong a bo-1900 go fihla lehono. (Jes. 60:22) (2) Kgonthišetšo: Kgolo ya phuthego ya Bokriste ga se ya ka ya šitišwa ke selo. Go sa šetšwe gore manaba a Modimo a ile a leka go bea mapheko a mantši gakaakang godimo ga peu yeo e nyenyane, e ile ya tšwela pele go gola. (Jes. 54:17) (3) Madulo: “Dinonyana tša legodimo” tšeo di hwetšago madulo sehlareng seo di emela batho ba dimilione ba dipelo tše dibotse bao ba tšwago dinageng tše e ka bago tše 240 bao ba arabetšego molaetšeng wa Mmušo ka go ba karolo ya phuthego ya Bokriste. (Hesek. 17:23) Ge ba le moo, ba hwetša dijo tša moya, tapologo le tšhireletšego.—Jes. 32:1, 2; 54:13.
Seswantšho sa peu ya mosetata se bontšha gore bao ba lego ka phuthegong ya Bokriste ba tla hwetša madulo le tšhireletšego (Bona serapa 11 le 12)
13. Seswantšho sa komelo se gatelela dibopego dife tša kgolo?
13 Seswantšho sa komelo. Ka morago ga gore mosadi a tšhele komelo e itšego ka gare ga hlama, komelo yeo e ile ya bediša hlama ka moka. (Bala Mateo 13:33.) Ke dibopego dife tša kgolo tšeo di gatelelwago seswantšhong se? Anke re ahlaahleng tše pedi. (1) Kgolo e dira gore go be le phetogo. Komelo e ile ya phatlalala “go fihla ge hlama ka moka e betše.” (2) Kgolo e gohle. Komelo yeo e ile ya bediša ‘bupi bja tekanyo ya dintlatla ka moka tše tharo tše kgolo’—hlama ka moka. Dibopego tše tše pedi di šoma bjang punong ya moya ya mehleng yeno?
14. Seswantšho sa komelo se šoma bjang punong ya lehono?
14 (1) Phetogo: Komelo e emela molaetša wa Mmušo gomme hlama e emela batho. Ka ge komelo e dira gore go be le phetogo ka morago ga ge e tswakilwe le bupi, molaetša wa Mmušo le wona o dira gore dipelo tša batho di fetoge ka morago ga gore ba o amogele. (Baroma 12:2) (2) E gohle: Go phatlalala ga komelo go emela go phatlalala ga molaetša wa Mmušo. Komelo e phatlalala ka gare ga hlama go fihlela e tseneletše ka gare ga yona ka moka. Ka mo go swanago, molaetša wa Mmušo o phatlaletše “go fihla karolong ya kgole ya lefase.” (Dit. 1:8) Le gona sebopego se sa seswantšho se bontšha gore gaešita le dinageng tšeo modiro wa rena o thibetšwego, molaetša wa Mmušo o tla fihla, gaešita le ge dikarolong tšeo tša lefase modiro wa rena wa boboledi o ka fo se lemogwe.
15. Mantšu a Jesaya 60:5, 22 a phethagetše bjang? (Bona le lepokisi le le rego, “ Jehofa o Dirile Gore go Kgonege,” go letlakala 93, le leo le rego, “Kamoo ‘ Mmotlana’ a Fetogilego ‘Setšhaba se Matla,’” go matlakala 96-97.)
15 Nywaga e ka bago e 800 pele Jesu a ka bolela diswantšho tšeo, Jehofa o ile a diriša Jesaya go bolela e sa le pele ka mantšu a sa lebalegego bogolo bja puno ya moya ya mehleng yeno le lethabo leo le bego le tla e tliša. * Jehofa o hlalosa batho bao “ba tšwago kgole” ba kgeregela mokgatlong wa gagwe. Ge a be a itshwantšha le “mosadi,” yoo lehono a swantšhetšwago ke mašaledi a batlotšwa mo lefaseng, o itše: “O tla bona wa ba wa phadima, gomme pelo ya gago e tla thaba le go hlalala, ka gobane lehumo la lewatle le tla tla go wena; matlotlo a ditšhaba a tla tla go wena.” (Jes. 60:1, 4, 5, 9) Ruri mantšu ao ke a therešo! Lehono, bao e lego kgale e le bahlanka ba Jehofa ba thaba kudu ge ba bona kamoo palo ya bagoeledi ba Mmušo dinageng tša gabo bona e oketšegilego go tloga go ba sego kae feela go ya go ba diketekete.
Lebaka Leo Bahlanka ka Moka ba Jehofa ba Swanetšego go Thaba
16, 17. Lebaka le lengwe la gore “mobjadi le mmuni ba thabe gotee” ke lefe? (Bona le lepokisi le le rego, “ Kamoo Dipampišana tše Pedi di Ilego tša Kgoma Batho ba Babedi Kua Amazon.”)
16 O tla gopola gore Jesu o ile a botša baapostola ba gagwe gore: “Mmuni o . . . kgoboketša dienywa bakeng sa bophelo bjo bo sa felego, e le gore mobjadi le mmuni ba thabe gotee.” (Joh. 4:36) Re ‘thaba bjang gotee’ punong ya lefase ka bophara? Ka ditsela tše mmalwa. Anke re ahlaahleng tše tharo.
17 Sa pele, re thabela go bona tema yeo Jehofa a e kgathago modirong wo. Ge re bolela molaetša wa Mmušo, re bjala peu. (Mat. 13:18, 19) Ge re thuša motho yo a itšego go ba morutiwa wa Kriste, re buna dienywa. Le gona ka moka ga rena re thaba kudu le go makala ge re bona tsela yeo Jehofa a dirago gore peu ya Mmušo ‘e hloge le go gola.’ (Mar. 4:27, 28) Tše dingwe tša dipeu tšeo re di bjalago di mela ka morago ga nako e itšego gomme tša bunwa ke ba bangwe. O ka ba o bile le phihlelo e swanago le ya Joan, e lego kgaetšedi wa Mokriste wa kua Brithania yo a kolobeditšwego nywageng e 60 e fetilego. O itše: “Ke kopane le batho bao ba ilego ba mpotša gore ke ile ka bjala peu ka dipelong tša bona ge ke be ke bolela le bona ka therešo nywageng e mentši e fetilego. Ka morago, Dihlatse tše dingwe di ile tša ithuta Beibele le bona ke sa tsebe gomme tša ba thuša go ba bahlanka ba Jehofa. Ke thabela gore peu yeo ke e bjetšego e ile ya gola gomme ya bunwa ke ba bangwe.”—Bala 1 Bakorinthe 3:6, 7.
JEHOFA O DIRILE GORE GO KGONEGE
JESU o itše: “Dilo tše di sa kgonegego go batho di a kgonega go Modimo.” (Luka 18:27) Ba bantši ba rena re bone go rereša ga mantšu ao. Go sa šetšwe maiteko ka moka a bao ba nyakago go kgaotša modiro wa boboledi, Jehofa o re thušitše go o phetha.
Zacharie Elegbe (wa nywaga e 66, yo a kolobeditšwego ka 1963) o gopola kamoo go thibelwa ga modiro wa Dihlatse tša Jehofa kua Benin go thušitšego bana babo rena ka gona. O re: “Ka 1976, ge re be re na le bagoeledi ba 2 300, modiro wa rena o ile wa thibelwa gomme mmušo wa laela gore taba yeo e gašwe radiong ka maleme ka moka a moo. Taba ya mohuta wo e be e se ya ka ya direga. Le ge badudi ba Benin ba bolela maleme a ka godimo ga a 60, gantši mananeo a radio mehleng yeo a be a gašwa ka maleme a mahlano feela. Ka gona, ge thibelo yeo e be e gašwa ka maleme ka moka a moo, batho ba diketekete bao ba dulago mafelong ao a lego lekatana ba ile ba kwa ka rena ka lekga la mathomo. Ba ile ba ipotšiša gore: ‘Dihlatse tša Jehofa ke bomang, gona ke ka baka la’ng di thibetšwe?’ Ka morago, ge re be re dira boboledi mafelong ao, ba bantši ba ile ba amogela therešo kapejana.” Lehono, go na le Dihlatse tša ka godimo ga tše 11 500 kua Benin.
Mariya Zinich (wa nywaga e 74, yo a kolobeditšwego ka 1957) o re: “Ge ke be ke na le nywaga e ka bago e 12, lapa lešo ka moka le ile la hudušwa ka šiši Ukraine gomme la išwa Siberia, Russia. Go sa šetšwe maiteko ka moka a mmušo a go re tswalela melomo mehleng ya Soviet Union, re ile ra tšwela pele re oketšega. Go bona koketšego yeo e makatšago go sa šetšwe go ganetšwa o šoro go ile gwa nkgodiša gore wo ke modiro wa Jehofa. Ga go na motho yo a ka o thibelago!” Kgaetšedi yo mongwe yo a bitšwago Mariya (wa nywaga e 73, yo a kolobeditšwego ka 1960) o itše: “Ka go hudušetša bana babo rena Siberia, mmušo o ile wa dira gore batho ba bantši bao ba tšwago mafelong a lego lekatana ba hwetše sebaka sa go kwa therešo.”
Jesús Martín (wa nywaga e 77, yo a kolobeditšwego ka 1955) o gopola ka gore: “Ge ke be ke sa tšwa go ithuta therešo, go be go na le Dihlatse tše 300 mo Sepania. Ka 1960, kganetšo e ile ya gakala. Mmušo o ile wa laela maphodisa gore a thibele modiro wa Dihlatse tša Jehofa. Ka nako yeo, re be re sa tsebe kamoo re bego re tla tsoga re kgonne go bolela ditaba tše dibotse nageng ye. Go be go bonagala re kgakgetšwe. Eupša lehono go na le Dihlatse tše e ka bago tše 111 000 mo Sepania. Go bona koketšego yeo ka mahlo go sa šetšwe go ganetšwa, go nkgodišitše le go feta gore ge Jehofa a re thekga, ga go seo se sa kgonegego!”
18. Re na le lebaka lefe la go thaba leo le boletšwego go 1 Bakorinthe 3:8?
18 Sa bobedi, re dula re le bašomi bao ba thabilego ge ka mehla re gopola seo Paulo a se boletšego ge a be a re: “Motho yo mongwe le yo mongwe o tla amogela moputso wa gagwe go ya ka boitapišo bja gagwe.” (1 Bakor. 3:8) Re tlo newa moputso go ya ka boitapišo goba modiro wa rena, e sego go ya ka mafelelo a modiro woo. Kgonthišetšo yeo e kgothatša kudu go bao ba dirago boboledi tšhemong yeo batho ba sa arabelego gabotse! Go Modimo, Hlatse e nngwe le e nngwe yeo e tšeago karolo ka pelo ka moka modirong wa go bjala e “enywa dienywa tše dintši,” ka go re’alo e na le lebaka la go thaba.—Joh. 15:8; Mat. 13:23.
19. (a) Boporofeta bja Jesu bjo bo lego go Mateo 24:14 bo re nea lebaka lefe la go thaba? (b) Ke’ng seo re swanetšego go dula re se gopola ge e ba batho bao re boledišanago le bona ba sa fetoge barutiwa?
19 Sa boraro, re thabela gore modiro wa rena o phethagatša boporofeta. Ela hloko karabo ya Jesu ge baapostola ba gagwe ba be ba mmotšiša gore: “Pontšho ya go ba gona ga gago le ya bofelo bja tshepedišo ya dilo e tla ba eng?” O ile a ba botša gore karolo e nngwe ya pontšho yeo e be e tla ba go bolelwa ga ditaba tše dibotse lefaseng ka bophara. Na o be a bolela ka modiro wa go dira barutiwa? Aowa. O itše: “Ditaba tše tše dibotse tša Mmušo di tla bolelwa lefaseng ka moka gore e be bohlatse.” (Mat. 24:3, 14) Ka go re’alo, go bolela ka Mmušo—go bjala peu—ke karolo ya pontšho yeo. Ka gona, ge re dutše re bolela ditaba tše dibotse tša Mmušo, re swanetše go dula re gopola gore gaešita le ge bao re boledišanago le bona ba sa fetoge barutiwa, eupša re nea “bohlatse.” * Ee, go sa šetšwe tsela yeo batho ba arabelago ka yona, re tšea karolo go phethagatšeng boporofeta bja Jesu e bile re na le tokelo ya go ba “bašomigotee le Modimo.” (1 Bakor. 3:9) Ruri le ke lebaka le lebotse la go thaba!
“Go Tloga ka Bohlabela go Fihla ka Bodikela”
20, 21. (a) Mantšu a Maleaki 1:11 a phethagala bjang? (b) O ikemišeditše go dira’ng modirong wa puno, gona ka baka la’ng?
20 Lekgolong la pele la nywaga, Jesu o ile a thuša baapostola ba gagwe go bona gore modiro wa puno o akgofile. Go tloga ka 1919 go ya pele, Jesu o thušitše barutiwa ba gagwe ba mehleng yeno go kwešiša taba yeo. Batho ba Modimo ba ile ba arabela ka go ba mafolofolo kudu modirong wa bona. Ge e le gabotse, ga go na seo se ilego sa šitiša modiro wa puno. Go etša ge moporofeta Maleaki a boletše e sa le pele, lehono modiro wa boboledi o dirwa “go tloga ka bohlabela go fihla ka bodikela.” (Mal. 1:11) Ee, go tloga ka bohlabela go fihla ka bodikela—go sa šetšwe moo ba lego gona lefaseng—babjadi le babuni ba šoma mmogo le go thaba gotee. Le gona, go tloga ka bohlabela go fihla ka bodikela—go tloga mesong go fihla bošego, goba letšatši ka moka—re šoma ka maikwelo a go akgofa.
21 Lehono ge re lebelela morago nywageng ya ka godimo ga e 100 e fetilego gomme re bona kamoo sehlopha se senyenyane sa bahlanka ba Modimo se godilego ya ba “setšhaba se matla,” ruri dipelo tša rena di a “thaba le go hlalala.” (Jes. 60:5, 22) Eka lethabo leo le tsela yeo re ratago Jehofa, yena “Mong wa puno,” di ka tutuetša yo mongwe le yo mongwe wa rena go tšwela pele a kgatha tema punong ye e kgolokgolo!—Luka 10:2.
^ par. 3 Ge Jesu a be a re ‘mašemo a šweufetše,’ a ka ba a be a šupa go diaparo tše tšhweu tšeo di ka bago di be di aperwe ke lešaba la Basamaria leo a bego a bona le batamela.
^ par. 9 E le gore o ithute ka mo go oketšegilego ka nywaga yeo le nywagasome yeo e ilego ya latela, re go kgothaletša gore o bale matlakala 425-520 ka pukung ya Dihlatse tša Jehofa—Bagoeledi ba Mmušo wa Modimo, yeo e hlalosago seo modiro wa puno o se fihleletšego go tloga ka 1919 go fihla ka 1992.
^ par. 15 Bakeng sa ditaba ka botlalo mabapi le boporofeta bjo bjo bo kgahlišago, bala puku ya Boporofeta bja Jesaya—Seetša Bakeng sa Batho ka Moka II, matlakala 303-320.
^ par. 19 Barutwana ba Beibele ba mehleng ya pele ba be ba šetše ba kwešiša therešo yeo ya bohlokwa. Makasine wa Zion’s Watch Tower wa November 15, 1895, o itše: “Le ge go ka kgoboketšwa korong e nyenyane, go tla ba go neilwe bohlatse bjo bogolo bja therešo. . . . Ka moka ga rena re ka bolela ebangedi.”
Ke’ng seo Mmušo o se fihleletšego modirong wa puno ya moya?
Seswantšho sa thoro ya mosetata le sa komelo di go matlafaletša bjang go phetha bodiredi bja gago?
O na le mabaka afe a go thaba bodireding?
KAMOO DIPAMPIŠANA TŠE PEDI DI ILEGO TŠA KGOMA BATHO BA BABEDI KUA AMAZON
ANTÔNIO SIMÕES, e lego mogolo yo a botegago wa Mokriste wa nywaga e 91, o gopola gabotse kamoo tatagwe le monna wa rakgadi wa gagwe ba hweditšego therešo ka dipampišana tše pedi tšeo di gatišitšwego ke Dihlatse tša Jehofa. O ile a botšiša baeng ba gagwe gore: “Ke le anegele ka bona?” Bona ba re: “Re ka thabela seo.” Antônio o ile a dula fase a myemyela e bile sefahlego sa gagwe se tletše lethabo, ke moka a ba botša phihlelo yeo.
O ile a re: “Tate, e lego Zeno, e be e le moruti wa kereke ya Baptist. Ka 1931, o ile a tšea leeto la go ya motseng o lego lekatana wa dithokgweng tša Amazon go yo bona mosadi yo a bego a tsena kereke le yena. Legaeng la mosadi yoo, o ile a bona dipampišana tše pedi tše di theilwego Beibeleng. Mosadi yo o be a di hweditše ka kerekeng, eupša a sa tsebe gore di tlile le mang. Pampišana e nngwe e be e bolela ka dihele; gomme e nngwe e bolela ka tsogo. Tate o ile a kgongwa ke seo a se badilego. Gateetee o ile a nagana ka molamo wa gagwe e lego Guilherme, yoo gantši a bego a mmotša gore: ‘Ga ke dumele mollong wa dihele. Modimo yo a nago le lerato a ka se dire lefelo le le bjalo.’ A fagahletše go bontšha Guilherme dipampišana tšeo, tate o ile a sesa diiri tše seswai ka seketswana sa gagwe go ya Manaquiri moo Guilherme a bego a dula gona, e lego motsana woo o lego kgauswi le Manaus.
Phuthego ya pele dithokgweng tša Amazon kua Brazil
“Ka morago ga gore tate le monna wa rakgadi e lego Guilherme ba hlahlobišiše dipampišana tšeo, bobedi bja bona ba ile ba re: ‘Therešo še!’ Ba ile ba ngwalela ofisi ya lekala ya kua Brazil le semeetseng gomme ba kgopela dikgatišo. Tate o ile a tlogela go ba moruti, ke moka yena le monna wa rakgadi ba thoma go bolela ka molaetša wa Beibele tikologong yeo ya lekatana. Batho ba ile ba arabela gabotse kudu moo pele ngwaga o fela go bego go šetše go hlomilwe phuthego kua Manaquiri. Go se go ye kae ke ge baagi ba 70 ba eba gona dibokeng tša phuthego gomme seo sa dira gore ka nako yeo, ye e be phuthego e kgolo kua Brazil.” Antônio o ile a ema go se nene. Ke moka a botšiša gore: “Na ga se mo go thabišago go kwa kamoo molaetša wa Mmušo o fihlilego ka gona Amazon?” Ruri go a thabiša. Dipeu tše pedi tše dinyenyane tšeo di bego di gašane—e lego dipampišana tše pedi tše di theilwego Beibeleng—di ile tša mela dithokgweng tše dikgolo tša Amazon gomme tša tšweletša phuthego. Lehono, Phuthego ya Manaquiri yeo e nago le nywaga e 83 ga se yona feela dithokgweng tša Amazon kua Brazil, eupša ke e nngwe ya diphuthego tše 143!
KAMOO “MMOTLANA” A FETOGILEGO “SETŠHABA SE MATLA”
“YO MONYENYANE e tla ba ba sekete (1 000) gomme mmotlana a ba setšhaba se matla. Nna Jehofa, ke tla akgofiša se ka nako ya gona.” (Jes. 60:22) Boporofeta bjo bo phethagetše bjang? Go phethagala ga bjona go kgomile bjang Dihlatse tša kgale lefaseng ka bophara?
Börje Nilsson (wa nywaga e 84, yo a kolobeditšwego ka 1943) o re: “Ke gopola ngwanabo rena wa motlotšwa yo e bego e le mmapatši wa dipuku tša bodumedi ka bo-1920. Ge a be a newa mo e nyakilego go ba seripa sa naga ya Sweden gore e be tšhemo ya gagwe, ka boikokobetšo o ile a thoma go dira boboledi—boitapišo bja gagwe le bja babotegi ba bangwe bo ile bja putswa! Lehono re na le bagoeledi ba ka godimo ga ba 22 000. Le ge ga bjale ke tšofetše, ke nyaka go tšwela pele ke hlankela Jehofa ka boikokobetšo. Ke mang a tsebago ditšhegofatšo tšeo Jehofa a sa re swaretšego tšona?”
Etienne Esterhuyse (wa nywaga e 83, yo a kolobeditšwego ka 1942) o re: “Lehono ge ke lebelela morago ke thaba kudu le go makatšwa ke kamoo batho ba Jehofa mo Afrika Borwa ba oketšegilego go tloga go ba e ka bago ba 1 500 ka 1942 go ya go ba ka godimo ga ba 94 000 lehono. Ruri go matlafatša tumelo go ba karolo ya mokgatlo wo o mogolo!”
Keith Gaydon (wa nywaga e 82, yo a kolobeditšwego ka 1948) o re: “Go bona bagoeledi mo Brithania ba oketšega go tloga go ba e ka bago ba 13 700 ka 1948 go ya go ba e ka bago ba 137 000 lehono, go mpontšha gore modiro wo ke wa Jehofa. Ka matla a rena re be re ka se kgone go dira modiro wo, eupša Jehofa ke yena ‘Yo a dirago dilo tše di makatšago.’”—Ek. 15:11.
Ulrike Krolop (wa nywaga e 77, yo a kolobeditšwego ka 1952) o re: “Ka morago ga Ntwa ya Bobedi ya Lefase, diphuthego tša Jeremane di ile tša matlafatšwa ke phišego ya Dihlatse tšeo di kgotleletšego tlaišo e šoro ya mmušo wa Nazi. Batho ba be ba nyaka go homotšwa, ka gona re ile ra kgona go ba homotša ntle le go dikadika ka gobane rena Dihlatse ga se ra tšea karolo ntweng yeo e šoro. Nywageng ya ka godimo ga e 60 e fetilego, ke bone kamoo moya wa Modimo o hlahlilego batho ba gagwe ka gona. Lehono re na le Dihlatse tša ka godimo ga tše 164 000—ruri ao ke mafelelo a mabotse!”
Mariya Brinetskaya (wa nywaga e 77, yo a kolobeditšwego ka 1955) o re: “E le gore re se swarwe ke maphodisa, ke ile ka kolobetšwa bošego. Ka ge monna wa ka e be e le Hlatse, o ile a išwa dikampeng tšeo bagolegwa ba gapeletšwago go šoma. Ka šedi, ke ile ka tšwela pele go dira boboledi motseng wa gešo mo Russia, gomme baagišani ba ka ba mmalwa ba amogela therešo. Mehleng yeo, bana babo rena le dikgaetšedi e be e le ba sego kae. Ke thaba kudu gore lehono go na le Dihlatse tša ka godimo ga tše 168 000 mo Russia!”
Kimiko Yamano (wa nywaga e 79, yo a kolobeditšwego ka 1954) o re: “Ka 1970 ge ke be ke ekwa gore go na le bagoeledi ba 10 000 mo Japane, ke ile ka rothiša megokgo ya lethabo, gomme ka tutueletšega go holofetša Jehofa lefsa gore: ‘Ge feela ke sa phela, ke tla go botegela.’ Anke o fo nagana kamoo ke thabilego ka gona lehono ka ge re na le bagoeledi ba ka godimo ga ba 216 000!”
Daniel Odogun (wa nywaga e 83) o re: “Ge ke be ke kolobetšwa ka 1950, mo Nigeria go be go na le bagoeledi ba 8 000. Lehono go na le ba e ka bago ba 351 000! Ge ke le dikopanong, ke thaba kudu ge ke bona mašabašaba a batho gomme seo se dira gore ke nagane ka Hagai 2:7. Ruri Jehofa o šišinya ditšhaba, gomme matsaka a ditšhaba a a tla. Ke sa dutše ke leka go dira seo nka se kgonago modirong wa boboledi ka gobane yeo ke tsela ya ka ya go botša Modimo gore: ‘Ke a leboga, Jehofa!’”
Carlos Silva (wa nywaga e 79) o re: “Ge ke be ke kolobetšwa ka 1952, mo Brazil go be go na le Dihlatse tše 5 000. Ngwageng woo, re ile ra swarela kopano moagong wa go itšhidulla kua São Paulo. Go be go na le dikoloi tše pedi feela lefelong la go phaka dikoloi. Ngwanabo rena yo mongwe o ile a ntšhupetša Lepatlelo la Pacaembu la kgauswi le moo gomme a mpotšiša gore: ‘Na o nagana gore re ka tsoga re le tladitše?’ Go be go bonagala re ka se tsoge re le tladitše, eupša ka 1973 lepatlelo leo le be le tletše ka batho ba 94 586! Lehono mo Brazil go na le bana babo rena le dikgaetšedi ba ka godimo ga ba 767 000—go tloga go thabiša go bona koketšego ye!”
Carlos Cázares (wa nywaga e 73) o re: “Ka 1954, e lego ngwaga woo ke kolobeditšwego ka wona, mo Mexico go be go na le bagoeledi ba 10 500. Go be go na le tlhokagalo e kgolo ya bašomi moo ke ilego ka kgethwa go ba molebeledi wa tikologo ke na le nywaga e 21. E bile tšhegofatšo go bona Jesaya 60:22 e phethagala pele ga mahlo a ka. Ga bjale re na le bagoeledi ba 806 000 bao ba swarago dithuto tša Beibele tša ka godimo ga milione! Ruri se se a thabiša!”
mailto:?body=Mafelelo a Modiro wa Boboledi—“Mašemo . . . a Šweufaletše go Bunwa”%0a%0ahttps%3A%2F%2Fwww.jw.org%2Ffinder%3Fdocid%3D1102014248%26wtlocale%3DSE%26srcid=share⊂ject=Mafelelo a Modiro wa Boboledi—“Mašemo . . . a Šweufaletše go Bunwa”